b'\n_START_ARTICLE_\nNeretvani\n_START_PARAGRAPH_\nNeretvani, v zgodovinskih virih tudi Narentani, Narentini ali Pagani (latinsko Arentani, gr\xc5\xa1ko (\xce\x9d)\xce\xb1\xcf\x81\xce\xb5\xce\xbd\xcf\x84\xce\xac\xce\xbd\xce\xbf\xce\xb9, (N)arent\xc3\xa1noi) so bili ju\xc5\xbenoslovansko ljudstvo, ki je v zgodnjem srednjem veku naseljevalo sedanjo ju\xc5\xbeno Dalmacijo med rekama Neretvo in Cetino in bli\xc5\xbenje jadranske otoke. Hrva\xc5\xa1ki viri jih imajo za Hrvate, srbski pa za Srbe. Bizantinski cesar Konstantin VII. Porfirogenet jih omenja kot Srbe. Znani so bili predvsem po pomorskih ve\xc5\xa1\xc4\x8dinah in pirastvu. Njihovo ime Pagani (Pogani) izvira iz njihovega vztrajnega zavra\xc4\x8danja kr\xc5\xa1\xc4\x8danstva.\n_START_SECTION_\nZgodovina\n_START_PARAGRAPH_\nNeretvani se v zgodovinskih virih prvi\xc4\x8d omenjajo v 9. stoletju v zvezi s te\xc5\xbeavami, ki so jih s piratstvom povzro\xc4\x8dali zlasti Bene\xc5\xa1ki republiki. Leta 830 je bene\xc5\xa1ki do\xc5\xbe Giovanni I. Partecipazio z njimi sklenil mirovni sporazum, ki je bil \xc5\xbee leta 835 prelomljen z zaplembo nekaj bene\xc5\xa1kih ladij. Leta 840. je bil v spopadih z njimi pora\xc5\xbeen tudi do\xc5\xbe Pietro Tradonico. Neretvani so v tistem \xc4\x8dasu porazili tudi saracenske pirate. Leta 887 se je poskus do\xc5\xbea Pietra I. Candiana, da pokori Neretvane, kon\xc4\x8dal z njegovim porazom in smrtjo v bitki pri Makarski. Bene\xc4\x8dani so zatem posku\xc5\xa1ali Neretvane odvrniti od piratstva s pla\xc4\x8devanjem davka. S porazom in ponovnim pla\xc4\x8devanjem davka se je kon\xc4\x8dal tudi napad Candianovega vnuka Pietra III. leta 948. Odpor Neretvanov je zlomil \xc5\xa1ele do\xc5\xbe Pietro II. Orseolo in zasedel nekaj jadranskih otokov. Po tem porazu so Neretvani izginili iz zgodovinskih zapisov in se postopoma zlili v hrva\xc5\xa1ki etni\xc4\x8dni in politi\xc4\x8dni korpus.\n_START_SECTION_\nZanimivosti\n_START_PARAGRAPH_\nV Benetkah je na Sve\xc4\x8dnico zgodovinski festival matrimonio, ki je posve\xc4\x8den zmagi Bene\xc4\x8danov nad Neretvani._NEWLINE_V spomin nanje se na Neretvi vsako leto prireja regata tradicionalnih plovil od Metkovi\xc4\x87a do Plo\xc4\x8d. Za plovila velja prepri\xc4\x8danje, da so natan\xc4\x8dna kopija neretvanskih.'